**ልጆች ለወላጆቻቸው ሊያደርጉላቸው ስለ ሚገባቸው የሚናገረው አንቀጽ**

**“ኦ ውሉድ ተአዘዙ ለአበዊክሙ በኵሉ ግብር” ቆላስይስ ፫፡፳።**

**ልጆች ሆይ በሥራችሁ ሁሉ ለእናት አባታችሁ ታዘዙ። ይህ ለእናት አባት መታዘዝ በጌታችን በኢየሱስ ክርስቶስ ዘንድ በጎ ሥራ ነው።**

**ከአስርቱ ቃላትም አንዱ “አክብር አባከ ወእመከ ከመ ይኩንከ ጽድቀ ወይኑኅ መዋዕሊከ በውስተ ምድር ዘይሁበከ እግዚአብሔር አምላክከ”**

**“እግዚአብሔር አምላክህ እንዳዘዘህ አባትህንና እናትህን አክብር እግዚአብሔር አምላክ በሚሰጥህ ምድር ላይ ዕድሜህ እንዲረዝም መልካምም እንዲሆንልህ ይላል። ኦሪት ዘጽአት ፳፡፲፪ ዘዳግም ፭፡፲፮።**

**ሐዋርያት በዲዲስቅልያ በዘጠነኛው አንቀጽ ሥጋውያን እናት አባትህን እርዳ የመገኛህ ምክንያት እነሱ ናቸውና ብለዋል።**

**ሐዋርያው ቅዱስ ጳውሎስም ለጢሞቲዎስ በጻፈው መልእክቱ ፦ ፩ጢሞ. ፭፡፰**

**“ለእናት ለአባቱ የማያስብ እናት አባቱን ለሚጥል የማይረዳ ማንም ቢሆን ሃይማኖቱን የካደ ነው።” ከማያምንም ሰው ይልቅ የሚከፋ ነው ብሏል።**

**ጌታም “አክብር አባከ ወእመከ” አባትህንና እናትህን አክብር ያለውን ትዕዛዝ መደበኛ አድርጎ ሲያጸናው “እናት አባቱን የሚያማ ይሙት” ብሏል። ማቴ. ፲፭፡፬ ኦሪት ዘፀ. ፳፩፡፲፯**

**ስለዚህ አባትንና እናትን ማክበር ሕገ እግዚአብሔር ነው። አለማክበር አለመርዳት ደግሞ ሕጉን ማፍረስ ነው።**

**በተጨማሪም ደግሞ አባትንና እናትን መርዳት ውለታን መመለስ ነው። አባት ፣ ወልዶ ፣ ቁልቁል ወርዶ ፣ ዳገት ወጥቶ ፣ በብዙ ድካም እየመገበ ያሳደገ ሲሆን ፤ እናት ደግሞ ዘጠኝ ወር ከአምስት ቀን በሆዷ ውስጥ ተሸክማ ፣ ሶስት ዓመት ከመንፈቅ በክንድዋ አቅፋ እያጠባች በጫንቃዋ አዝላ ከልቧ ሥር የሚመነጨውን ወተት መግባ ማነኛውንም የሕጻንነት እድፍ ሳትጸየፍ ታግሳ ያሳደገች ናት።**

**ስለዚህ እኛም ልጆች ጥረን ግረን ወጥተንና ወርደን አባት እናታችንን መርዳት ይኖርብናል። እንደዚህ ካደረግን በረከተ ሥጋ በረከተ ነፍስ እናገኛለን። እድሜአችን ይረዝማል ፣ ኃጢአታችንም ይሰረይልናል። መጽሐፈ ሲራክ ምዕራፍ ፫ ፡፩-፲፯**

**አሳስቦ ለመጻፍ አስጀምሮ ለመጨረስ ላበቃን ልዑለ ባሕርይ እግዚአብሔር ምስጋናችን ይድረሰው አሜን።**