**መቅድም**

**ይህ ምሥጢረ ሥላሴ/በሁሉም የዕድሜ ክልል ላሉት ነው/ሕጻን ሽማግሌ ወንድ ሴት አይልም።**

**ወባሕቱ በቤተ ክርስትያን እፈቅድ ፭ተ ቃላተ እንግር በልብየ።**

**በቤተ ክርስቲያን በአእምሮዬ አምስት ቃላትን ልናገር እሻለሁ።**

**(፩ቆሮ ፲፬ ፡ ፲፱)**

በስመ አብ ወወልድ ወመንፈስ ቅዱስ ፩ አምላክ

በአብ ስም አምነን አብን ወላዲ ፡ በወልድ ስም አምነን ወልድን ተወላዲ ፡ በመንፈስ ቅዱስ ስም አምነን መንፈስ ቅዱስን ሠራፂ ብለን ፡ ምንም ለአጠይቆተ አካላት ሦስት ብንል በባሕርይ በህልውና በሥልጣን በመለኮት አንድ አምላክ ብለን አምነን ፭ቱን አዕማደ ምሥጢር እንማራለን።

ከተግባረ ሥጋ ከተግባረ ነፍስ አስቀድሞ ሃይማኖትን መማር ይገባል። **“መቅድመ ኩሉ ንትመሐር ሃይማኖተ” (እንዳሉ ፫ቱ፻)** ተግባረ ሥጋ ማለት ማረስ መቆፈር ጽፈት ድጉሰትን የመሳሰለ ሲሆን ፡ ተግባረ ነፍስ ደግሞ ጾም ፡ ጸሎት ፡ ምጽዋት ፡ ስግደትን የመሳሰለ ነው።

ከዚህ ሁሉ አስቀድሞ ሃይማኖት መማር ይገባል። “አሚንሰ መሠረት ይእቲ ፡ ወካልአኒሃ ሕንጻ ወንድቅ እሙንቱ” (ዮሐ፡ አፈ) መሠረቱ የጸና ቤት ከፀሐይ ሐሩር ከሌሊት ቊር ያድናል። እንዲሁም መሠረቱ የጸና ቅጽር ከቀን ወራሪ ከሌሊት ሰባሪ ያድናል። መሠረቱ ያልጸና ቤት ወይም ቅጽር ግን ከቀን ወራሪ ከሌሊት ሰባሪ እንደ ማያድን ሁሉ ፤ ሃይማኖት ያለው ምግባር ከሥጋዊ ጠላት ከጸብዐ አጋንንት ከገሃነመ እሳት ሲያድን ፡ ሃይማኖት የሌለው ምግባር ከዚህ አያድንም። **“ዘ የአምን በወልድ ቦ ሕይወት ዘለዓለም ፤ በወልድ ያመነ የዘላለም ሕይወት አለው”**(ዮሐ ፫ ፡ ፴፮) **“ዘአምነ ወዘተጠምቀ ይድኅን** ፤ **ያመነ የተጠመቀ ይዳን”** (ማር ፡ ፲፮፡ ፲፯)። **“ጻድቅሰ በአሚን የሐዩ** ፤ **ጻድቅ ሰው በሃይማኖት ጸንቶ ይኖራል”** (እንባቆ ፪ ፡ ፬)፡

ሃይማኖት የሌለው እንዲጐዳ **“ዘሰ ኢአምነ ወዘኢተጠምቀ ይዴየን** ፤ **ያለመነና ያልተጠመቀ ግን ይፈረድበታል**” **እስርዎ እደዊሁ ወእገሪሁ ፡ ወሰድዎ ውስተ ብካይ ወሐቅየ ስነን “እሳቱ ዘኢይጠፍእ ወዕፄሁ ዘኢይነውም** **፤ እጁንና እግሩን አስረው በውጭ ወደ አለ ጨለማ ይጥሉት ዘንድ አዘዘ በዘያም ለቅሶና ጥርስ ማፋጨት ይሆናል ”** ብሏል፡ (ማቴ፡ ፳፪፡፲፫)።

ሃይማኖት ያለው ምግባር እንደሚያድን፡ “ዝንቱ ዘመድ ኢይወጽእ ዘእንበለ በጾም ወበጸሎት ንዑ ኀቤየ ቡሩካኑ ለአቡየ ትረሱ መንግሥተ ሰማያት እስመ ርኀብኩ ወአብላዕክሙኒ ጸማእኩ ወአስተይክሙኒ” ይላል ማቴ ፲፯፡፳፩።

ምግባር የሌለው እንዲጐዳም “ኢየአምረክሙ ሑሩ እምኔየ ርጉማን ውስተ እሳት ዘለዓለም ዘድልው ለሰይጣን ወለመላእክቲሁ እስመ ርኀብኩ ወኢያብላዕክሙኒ ጸማእኩ ወኢያስተይክሙኒ” ብሏል። (ማቴ ፳፭፡፳፬)።

አምነው ምግባር ካልሠሩበት እንደ አጋንንት መሆን ነው። ምግባር የላቸውም እንጂ አጋንንትም ያምናሉና “ለኢየሱስኒ አእምኖ ወለጳውሎስኒ አእምሮ” አጋንንትኒ የአምኑ ቦቱ ወይደነግፁ እንዳለ (ግብ፡ ሐዋ፡ ፲፱፡፲፭ ፡ ያዕ ፪፡፲፱) እንዲሁም ሃይማኖት ያለምግባር ምግባር ያለ ሃይማኖት እንደ ማይረባ እንደማይጠቅም ሃይማኖት አለኝ ምግባር የለኝም የሚል ሰው ቢኖር በውኑ ሃይማኖቱ ልታድነው ይቻላታልን? ላንተ ሃይማኖት አለህ ለኔ ምግባር አለኝ የሚል ሰው ቢኖር እስኪ ሃይማኖትህን ከምግባርህ ለይተህ አሳየኝ የሚል ሰው ቢኖር ምግባር የሌላት ሃይማኖት የሞተች ናትና ምን ይረባዋል? ምን ይጠቅመዋል (ያዕ ፪፡ ፲፬-፲፰)።

ሃይማኖትንም ከደግ ሰው መማር ይገባል ፡ በምን ይታወቃል? ቢሉ ውለው አድረው ከመረመሩት ሥጋዊ መንፈሳዊ ፡ አማኒ መናፍቅ መሆኑ በነገሩ በአነጋገሩ ይታወቃል ፡ ጌታም “ወእምፍሬሆሙ ተአምርዎሙ” ብሏል (ማቴ ፯፡፲፮) ሃይማኖትም የአፍን ከልብ ፡ የልብን ከአፍ አንድ አድርጎ ማመን ይገባል እንጂ ፡ በአፍ አምኖ በልብ መካድ እንደ አርዮስ ፡ በልብ አምኖ በአፍ መካድ እንደ ጴጥሮስ መሆን ነው። ጴጥሮስ በንስሐ ዳነ እንጂ በልብ ማመኑ በአፍ መካዱ አልጠቀመውም ነበር። ማቴ ፳፮፡፸፭።

ስለዚህም ጌታ ባለቤቱ “ዘሰአምነኒ በቅድመ ሰብእ አነኒ አአምኖ በቅድመ አቡየ ዘበሰማያት ወዘሰ ክሕደኒ በቅድመ ሰብእ አነኒ እክሕዶ በቅድመ አቡየ ዘበሰማያት” ብሏል ማቴ ፲፡፴፪።

ሐዋርያ ጳውሎስም “አፍኒ ዘየአምን ቦቱ ይጸድቅ ወልብኒ ዘየአምን ቦቱ የሐዩ” ብሏል። ሮሜ ፲፡፲።

አምስቱ አዕማደ ምሥጢር የተባሉ።

፩ ምሥጢረ ሥላሴ

፪ ምሥጢረ ሥጋዌ

፫ ምሥጢረ ጥምቀት ናቸው።

፬ ምሥጢረ ቊርባን

፭ ምሥጢረ ትንሣኤ

ክርስቲያን ሁሉ እነዚህን አምስት አዕማደ ምሥጢር መማር ማስተማር ይገባዋል።

አዕማድ መበላቸው ዓምድ ቤትን እንዲያጸናው እኒህም የምእመናንን ልብ ያጸናሉና ከዚህም ሁሉ አስቀድሞ ሥነ ፍጥረትን መማር ማስተማር ይገባል። “እስመ ኵሉ ኬንያ እምኪኑ ይትዓወቅ ጥበቢሁ” እንዳለ (ቀሌ.) ሕንፃውን አይቶ ሕንፃውን ሥእሉን አይቶ ሥእሉን ማድነቅ ሐናጺውንና ሠአሊውን ማድነቅ እንደመሆኑ መጠን ሥነ ፍጥረትን አይቶና አውቆ ማድነቅም ፈጣሪን ማድነቅና ማመስገን ነውና።

ከሥነ ፍጥረት ቀጥሎ ፭ቱን አዕማደ ምሥጢር መማር ሲገባ ከአምስቱም በፊት ምሥጢረ ሥላሴን መማር ይገባል። “መቅድመ ኵሉ ንሰብክ ሥላሴ ዕሩየ” ከሁሉ አስቀድመን የሥላሴን አንድነት ሦስትነት እናስተምራለን እንዳለ (ቅዱስ ቄር.)።

**ይህ ምሥጢረ ሥላሴ/በሁሉም የዕድሜ ክልል ላሉት ነው/ሕጻን ሽማግሌ ወንድ ሴት አይልም።**

**ወባሕቱ በቤተ ክርስትያን እፈቅድ ፭ተ ቃላተ እንግር በልብየ።**

**በቤተ ክርስቲያን በአእምሮዬ አምስት ቃላትን ልናገር እሻለሁ።**

**(፩ቆሮ ፲፬ ፡ ፲፱)**

በስመ አብ ወወልድ ወመንፈስ ቅዱስ ፩ አምላክ

በአብ ስም አምነን አብን ወላዲ ፡ በወልድ ስም አምነን ወልድን ተወላዲ ፡ በመንፈስ ቅዱስ ስም አምነን መንፈስ ቅዱስን ሠራፂ ብለን ፡ ምንም ለአጠይቆተ አካላት ሦስት ብንል በባሕርይ በህልውና በሥልጣን በመለኮት አንድ አምላክ ብለን አምነን ፭ቱን አዕማደ ምሥጢር እንማራለን።

ከተግባረ ሥጋ ከተግባረ ነፍስ አስቀድሞ ሃይማኖትን መማር ይገባል። **“መቅድመ ኩሉ ንትመሐር ሃይማኖተ” (እንዳሉ ፫ቱ፻)** ተግባረ ሥጋ ማለት ማረስ መቆፈር ጽፈት ድጉሰትን የመሳሰለ ሲሆን ፡ ተግባረ ነፍስ ደግሞ ጾም ፡ ጸሎት ፡ ምጽዋት ፡ ስግደትን የመሳሰለ ነው።

ከዚህ ሁሉ አስቀድሞ ሃይማኖት መማር ይገባል።

**ምሥጢረ ሥላሴ**

* **ጥያቄ ፡-** ማን ፈጠረን **?**
* **መልስ ፦ ሥላሴ።**
* **ጥያቄ ፡- በማን እናምናለን ?**
* **መልስ ፦ በሥላሴ።**
* **ጥያቄ ፡- ሥላሴ ስንት ናቸው ?**
* **መልስ ፦ አንድም ናቸው ሦስትም ናቸው።**
* **ጥያቄ ፡- በምን ሦስት ይሆናሉ ?**
* **መልስ ፦ በስም ፣ በግብር ፣ በአካል በዚህ ሦስት ይሆናሉ።**
* **ጥያቄ ፡- በምንስ አንድ ይሆናሉ ?**
* **መልስ ፦ በባሕርይ ፣ በመለኮት ፣ በሕልውና ፣ በፈቃድ ፣ በሥልጣን ፣ በምክር ፣ በመፍጠር ፣ በአገዛዝ በዚህ አንድ ይሆናሉ።**
* **ጥያቄ ፡-በስም ሦስት መሆናቸው እንዴት ነው ?**
* **መልስ ፦ አብ ፡ ወልድ ፡ መንፈስ ቅዱስ ይባላሉ።**
* **ጥያቄ ፡- የአንድነታቸውስ ስም ምንድን ነው ?**
* **መልስ ፦ እግዚብሔር ፣ አምላክ ፣ አዶናይ ፣ ጸባዖት ፣ ፈጣሪ ይባላል::**

**“ሦስት ስም አንድ እግዚአብሔር”።**

* **ጥያቄ ፡- አብ ማለት ምን ማለት ነው ?**
* **መልስ ፦ አባት ማለት ነው።**
* **ጥያቄ ፡- የማን አባት ?**
* **መልስ ፦ የወልድ**
* **ጥያቄ ፡- ወልድ ማለት ምን ማለት ነው ?**
* **መልስ ፦ ልጅ ማለት ነው።**
* **ጥያቄ ፡- የማን ልጅ ?**
* **መልስ ፦ የአብ የባሕርይ ልጅ ።**
* **ጥያቄ ፡- መንፈስ ቅዱስ ማለት ምን ማለት ነው ?**
* **መልስ ፦ ሠራፂ ማለት ነው።**
* **ጥያቄ ፡- ከማን የሠረፀ ?**
* **መልስ ፦ ከአብ**
* **ጥያቄ ፡- ማንን መስሎ ?**
* **መልስ ፦ አብን መስሎ ወልድን አህሎ የሠረፀ ማለት ነው።**
* **ጥያቄ ፡- አብ ወልድን ከወለደው መንፈስ ቅዱስን ካሠረፀው አይበልጣቸውምን ? አይቀድማቸውምን ?**
* **መልስ ፦ በኛ በሰው ልጆች አባት ሲበልጥ ሲቀድም ፣ ልጅ ሲተካ ሲከተል ይኖራል።**

**በሥላሴ ግን አብን አባት ወልድን ልጅ መንፈስ ቅዱስን ሠራፂ ስላልን መቅደም መቀዳደም መከተል መከታተል መብለጥ መበላለጥ የለባቸውም።**

(“አብ ከልጁ አይበልጥም። ወልድም ከመንፈስ ቅዱስ አይበልጥም። መንፈስ ቅዱስም ከወልድ አያንስም።

ወልድም ከአባቱ አያንስም”) **(ቅዳሴ ማርያም)**

* **ጥያቄ ፡- በግብር ሦስት መሆናቸው እንዴት ነው ?**
* **መልስ ፦ የአብ ግብሩ መውለድ ማሥረፅ ነው። እንደ ወልድ አይወለድም እንደ መንፈስ ቅዱስ አይሠርፅም።**

**የወልድ ግብሩ መወለድ ነው። እንደ አብ ፣ አይወልድም አያሠርፅም ፤ እንደ መንፈስ ቅዱስ አይሠርፅም::**

**የመንፈስ ቅዱስ ግብሩ መሥረፅ ነው። እንደ አብ አይወልድም አያሠርፅም እንደ ወልድ አይወለድም።**

“(አብ አልተወለደም ዓለም ሁሉ ሳይፈጠር ወልድን የወለደ ነው እንጂ ፤ ወልድም ዓለም ሁሉ ሳይጠር ከእግዚአብሔር አብ ተወለደ ፤ መንፈስ ቅዱስም ዓለም ሁሉ ሳይጠር ከእግዚአብሔር አብ ሠረፀ)።” **እንዳለ አትናቴዎስ በሃይማኖተ አበው ገጽ ፸፬ ቊጥር ፫**

* **ጥያቄ :- የአብ መውለድ ማሥረፅ ፤የወልድ መወለድ ፤ የመንፈስ ቅዱስስ መሥረፅ እንዴት ነው ? እንደምን ነው?**
* **መልስ ፦ይህንማ ማን ያውቃል ፤ እንዲያው ዕፁብ ዕፁብ ድንቅ ተብሎ ይደነቃል ፤ በዕፁብ ይወሰናል እንጂ አይነገርም አይመረመርም።**

(“ከአብ የወልድ መወለድ የመንፈስ ቅዱስ መሥረፅ በዕፁብ ይወሰናል እንጂ እንዲህ ነው ተብሎ አይነገርም ከሕሊናት ሁሉ በላይ ነው አመረመርም”) **እንዳለ ዲዮናስዮስ በሃይማኖተ አበው ገጽ ፴፭ ቊጥር ፲፪**

* **ጥያቄ ፡-በአካል ሦስት መሆናቸው እንደምን ነው?**
* **መልስ ፦ ለአብ ፍጹም አካል ፍጹም መልክ ፍጹም ገጽ አለው።**

**ለወልድም ፍጹም አካል ፍጹም መልክ ፍጹም ገጽ አለው።**

**ለመንፈስ ቅዱስም ፍጹም አካል ፍጹም መልክ ፍጹም ገጽ አለው።**

(“አብም በአካሉ ፣ በመልኩ ፣ በገጹ ፍጹም ነው። ወልድም በአካሉ ፣ በመልኩ ፣ በገጹ ፍጹም ነው።መንፈስ ቅዱስም በአካሉ ፣ በመልኩ ፣ በገጹ ፍጹም ነው።”) **(እንዳለ አቡሊድስ ሊቀ ጳጳ. ዘሮሜ በሃይማኖተ አበው ገጽ ፻፴፯)**

* **ጥያቄ ፡- አካል ምንድን ነው ?**
* **መልስ ፦ ከራስ ፀጉር ጀምሮ እስከ እግር ጥፍር ድረስ ያለው አካል ይባላል።**
* **ጥያቄ ፡- መልክስ ምንድን ነው ?**
* **መልስ ፦ ከራስ ፀጉር ጀምሮ እስከ እግር ጥፍር ድረስ ያለው መልክ ይባላል አንድ ቢጎድለው ጎደሎ ይባላል።**
* **ጥያቄ ፡- ገጽ ማለት ምንድን ነው ?**
* **መልስ ፦ገጽ ማለት ፊት ነው ዓይን ፤ ጆሮ ፤ አፍንጫ ፤ አፍ የያዘው የአካል ክፍል ነው።**
* **ጥያቄ ፡- አካልስ አላቸው አልን እንደ ሰው አካል ነው ?**
* **መልስ ፦ አዎን እንደ ሰው አካል ነው። ነገር ግን የሰው አካል ውሱን ፣ ግዙፍ ፣ ጠባብ ፣ፈራሽ ፣ በስባሽ ነው። የሥላሴ አካል ግን እንደ ሰው አካል ውሱን ፣ ግዙፍ ፣ ጠባብ አይደለም ፤ በሰማይና በምድር ፤ በአየርና በዕመቅ የመላ ፤ ስፉሕ ፤ ረቂቅ ፤ ሕያወ ባሕርይ ነው።**
* **ጥያቄ ፦ ምሉእነታቸውና ስፋታቸው እንዴት ነው ?**
* **መልስ ፦ ከጽርሐ አርያም በላይ ቁመቱ ፤ ከበርባሮስ በታች መሠረቱ ፤ ከአድማስ እስከ አድማስ ስፋቱ ፡ተብሎ አይነገርም አይመረመርም። ሥላሴ ዓለሙን ይወሱኑታል እንጂ ፤ ዓለሙ ሥላሴን አይወስናቸውምና።**

ጥቅስ ( “ሁሉን እኛ እንሸከመዋለን እንጂ እኛን የሚሸከመን የለም ፤ ከኛ በታች ከኛም በላይ ቦታ የለም ፤ የባሕርያችን ምላት ሁሉን ይወስናል እንጂ የሚወስነው የለም ፤ እኛን የሚሰውር ውስጥ እኛን የሚጋርድ ውጭ የለም ፤ ውስጥም ውጭም እኛው ነን ፤ እኛን የሚወስን ሰማይ እኛን የሚሸከም ምድር ምንም የለም።”) **(መጽሐፈ ቀሌምንጦስ)**

“ከኛ በላይ ጠፈር የለም ፤ ከኛም በታች መሠረት የለም ፤ ጠፈር እኛ ነን መሠረትም እኛ ነን” **(እንዳሉ ፫፻ በቅዳሴ)**

* **ጥያቄ ፦ የሥላሴ ርቀታቸው እንዴት ነው።**
* **መልስ ፦ ከሁሉ ነፋስ ይረቃል ፤ ከነፋስ ፡ነፍሳትና መላእክት ይረቃሉ ፡ ከነፍሳትና መላእክት ደግሞ ሕሊናቸው ይረቃል ይህ የሕሊናቸው ርቀት በሥላሴ ዘንድ እንደ አምባ እንደ ተራራ ነው። በዚህም ርቀታቸው በፍጥረቱ ሁሉ ምሉአን ኅዱራን ናቸው።**

“ቅጥነተ ሕሊናሆሙ ለመንፈሳውያን በኀበ ቅጥነቱ ከመ እንተ ሥጋ ገዚፍ” **(አረጋዊ መንፈሳዊ)**

* **ጥያቄ ሥላሴ አካል እንዳላቸው ለማወቅ ይረዳን ዘንድ ከመጻሕፍት ምን ማስረጃ አለ ?**
* **መልስ ሥላሴ አካል እንደላቸው ለማጠየቅ “ እግዚአብሔርም አለ ሰውን በአርአያችንና በአምሳላችን እንፍጠር”። ይህ ማለት ሰው የተፈጠረው በሥላሴ መልክ ነው ማለት ነው። (ዘፍ ፩ ፡ ፳፮) ምንም እንኳ ለሥላሴ ግዙፍ መልክ ባይኖራቸውም በሰው ላይ ያለ መልክ አላቸውና** “ ለእግዚአብሔር ዓይን ፤ ጆሮ ፤ እጅ ፤ እግር ፤ እንዳለው ስለ እግዚአብሔር የተነገረው ሁሉ በከበሩ መጻሕፍት የተጻፈው ሁሉ የታመነ የተረዳ ነው። የተናገርነው ሁሉ ለእግዚአብሔር አለው። ነገር ግን አይመረመርም አይታወቅም።” **(እንዳለ አትናቴዎስ በሃይማኖተ አበው ገጽ ፹፰ ቊጥር ፴) “** የእግዚአብሔር ዓይኖች ወደ ጻድቃኑ ጆሮቹም ወደ ልመናቸው ናቸውና። ( **መዝ ፴፫ ቊ ፲፭) “**እጆችህ ሠሩኝ አበጃጁኝም” (**መዝ ፻፲፰ ቊ ፸፫) “**የእግዚአብሔር ዓይኖቹ ወደ ጻድቃኑ ናቸውና፥ ጆሮዎቹም ወደ ልመናቸው ናቸው። የእግዚአብሔር ፊት ክፉ ወደ ሚሠሩ ሰዎች ናት።” **( ፩ጴጥ ፫፡፲፪)**

**(ዮሐ ራእ ፩ ፡ ፲፫-፲፯)**

* **ጥያቄ ባሕርያቸውስ እንደምን ነው ?**
* **መልስ የሥላሴ ባሕርይ የማያራብ ፣ የማይጠማ ፣ የማይደክም ፣ የማይታመም ፣የማይሞት ሕያው ነው።** “ስምህ የማይሞት ሕያው ነው ፤ የማያንቀላፋ ትጉህ የማይክም ፈጣሪ ከሁሉ በላይ የሠለጠነ”(**ባስልዮስ ሊጦን)**

**ማጠቃለያ /ክፍል አንድ**

**እንዲህ ባለ ስም እንዲህ ባለ ግብርና አካል ፤ ልብ ሳይቀድማቸው ቃል እስትንፋስ ከልብ እንዲገኙ ስማቸው ከአካላቸው ፤ አካላቸው ከስማቸው ሳይቀድም ወልድ መንፈስ ቅዱስ ከአብ ተገኙ። ቅድምናቸውም ዘመኑን ይወስነዋል እንጂ ዘመን አይወስነውም።**

“ የሥላሴ አካላቸው ተቅድሞ ስማቸው ከአካላቸው በኋላ የተገኘ አይደለም ጥንት ሳይኖራቸው ዘመን ሳይቀድማቸው ከዘመን አስቀድሞ የነበሩ ናቸው።” **(ጎርጎርዮስ ገባሬ መንክራት ሃይማኖተ አበው ገጽ ፵ ፤ ኢሳ ፵፩ ፡ ፬ ራእ ፳ ፡ ፲፫)**

**(**“አልብነ ጥንት ወኢተፍጻሜት ወኢይትአወቅ መዋዕሊነ እስመ እምቅድመ አዝማን ወመዋዕል ንሕነ ፤ ጥንትና ፍጻሜ የለንም ዘመናችንም አይታወቅም ከዘመናትና ከአመታት አስቀድመን እኛ ነን።”) (እንዳለ ቀሌምንጦስ)