**ወላጆች ለልጆቻቸው ሊያደርጉላቸው ስለ ሚገባቸው የሚናገረው አንቀጽ**

**መጽሐፈ ዲዲስቅልያ አንቀጽ ፳፪**

**“ንሕነ ሐዋርያት ተጋቢዓነ ውስተ ኢየሩሳሌም አንበርነ ዘንተ ትምህርተ”**

**“እኛ ሐዋርያት በኢየሩሳሌም ተሰብስበን ይህን ትምህርት ጽፈን አኖርን” (ዲዲስቅልያ አንቀጽ ፩)**

**በመላእክት አምሳል የቤተ ክርስቲያንን ሥርዓት ሁሉ በያገባቡ ሁሉ ጽፈን አኖርን። ግብ ሐዋ ፲፮፡፬።**

**ቤተ ክርስቲያን ደግሞ እንደዚሁ ትኑር በዚሁ ትተዳደር። ሁሉ እያንዳንዱ ከእግዚአብሔር በተሰጠው ጸጋ (መዓረግ) ጸንቶ ይኑር። ፩ቆሮ ፯፡፯።**

**ፍትህ መንፈሳዊ (ፍትሐ ነገሥት) አንቀጽ ፲፩ ገጽ ፻፹፱**

**“ኦ አበው መሀርዎሙ ለውሉድክሙ ቃለ እግዚአብሔር” አባቶች በመጀመርያ ልጆቻችሁን የእግዚአብሔርን ቃል አስተምሩዋቸው። ልጆቻችሁን አስቀድማችሁ መዝሙረ ዳዊት ፣ መጻሕፍተ ሰሎሞን ፣ መጻሐፈ ሲራክ አስተምሯቸው። በተግሣጽ ፣ በምክር ሃይማኖታቸውን በማሳወቅ አሳድጓቸው።**

**ከዚህ በኋላ ሊማሩት የሚገባ ሥጋዊ ጥበብንም አስተምሯቸው ሥራ ፈት ሆነው እንዳይኖሩ እናት አባታቸውን አንረዳም እንዳይሉ። ሃይማኖት ፣ ምግባር ፣ ግብረ ገብነት ሳታሰተምሩ ብታሳድጓቸው ባትገሥጹዋቸው ለአካለ መጠን ሲደርሱ ሰውንና እግዚአብሔርን የሚያሳዝን ክፋ ሥራ ይሠራሉ። ስለዚህ ልጆቻችሁን ከመገሠጽ ከመቅጣት ሃይማኖትን ከማስተማር አትፍሩ ፣ ቸል አትበሉ። ብታስተምሯቸው ብትመክሯቸው ታድኑዋቸዋላችሁ እንጂ አትገድሉዋቸውምና።**

**በከመ ይቤ ሰሎሞን በጥበቡ “ገሥጾ ለወልድከ ከመ ያዕርፍከ ወይርባሕከ”**

**ሰሎሞን በጥበቡ “ይረባህ ፣ ይጠቅምህ ፣ ከረሃብ ፣ ከጥም ያሳርፍህ ዘንድ ልጅህን ምከረው አስተምረው”ብሎ እንደተናገረ።**

**(ምሳሌ ፳፱ ፡ ፲፯።/ ፳፫ ፡፲፫-፲፭። /፲፱ ፡ ፲፰።) (ሲራክ ፴ ፡፲፪-፲፬)።**

**ልጆቻችሁ በጎ አለኝታችሁ ናቸውና ቃለ እግዚአብሔርን በጎ መታዘዝን አስተምሯቸው። ከሕጻንነታቸው ጀምረው ይታዘዙዋችሁ ዘንድ በተግሣጽ ጋርዷቸው ፣ በምክር ሸልምዋቸው ።**

**ልጆቻችሁን የሥላሴን አንድነት ሦስትነት አስተምርዋቸው።**

**እግዚአብሔር ያጻፋቸው መጻሐፍተ ብሉያት ፣ መጻሐፍተ ሐዲሳትን ሁሉ አስተምሯቸው። እንዳይበረቱባችሁ ቸል አትበሏቸው። ልጅ ካደገ በኋላ መቅጣት አይቻልም። ሊታዘዝም አይችልም። ስለዚህ በሕገ ክርስቲያን አሳድጓቸው።**

**“ወሶበ አበሱ በሀኬተ አበዊሆሙ አኮ እሙንቱ ባህቲቶሙ ዘይትኴነኑ”**

**“በእናት በአባታቸው ስንፍና ቢበድሉ በእነሱ ብቻ የሚፈረድባቸው አይደለም”**

**“ዳዕሙ አበዊሆሙ ይትኴነኑ በእንቲአሆሙ”**

**በነሱ ጥፋት እናት አባታቸውም ይፈረድባቸዋል እንጂ።**

**“አኮ ዘስሕተ ባሕቲቱ ዘይትኴነን አላ ዘሂ ሠምረ በኃጢአተ ዝኩ ይትኴነን”**

**ስለዚህ ምከሯቸው አስተምሯቸው።**

**“ኦ አበው ኢታስተቁጥኡ ውሉደክሙ”**

**“አባቶች ባልሆነ ነገር ልጆቻችሁን አታስቆጡአቸው አታበሳጩ ዋቸው በሥርዓት በጎ ምክር እየመከራችሁ ወንጌልን እያስተማራችሁ አሳድጓቸው እንጂ”።ኤፌ. ፮፡፬**

**“ወበጊዜ ዘይደሉ ሎሙ አውስቦ ፤ አስተዋስብዎሙ አንስተ ንጹሐተ”**

**አካለ መጠን በደረሱ ጊዜ ድንግልና ያላቸው ሴቶችን አጋቧቸው።**

**በፍጹም ንጽሕና ሆነው በሰባቱ ጊዜያት ይጸልዩ ዘንድ ልጆቻችሁን አስተምሯቸው።**

**(ባስልዮስ አንቀጽ** ፳፰)

**ወስብሐት ለእግዚአብሔር**

**እግዚአብሔር አምላክ ኢትዮጵያን ይባርክ ፣ ሕዝብዋንም ይጠብቅ አብሮ የመኖር ባሕላችንን ማስፋፋት እንድንችል አንድነታችንን ያጽናልን። አሜን።**